b'\n_START_ARTICLE_\nFranc Zmazek\n_START_SECTION_\n\xc5\xbdivljenje in delo\n_START_PARAGRAPH_\nGimnazijo je obiskoval v Mariboru (1858-1866), nato moral k vojakom in bil do 1869 v kadetnici v Trstu (dosegel \xc4\x8din \xc4\x8dastnika), hkrati \xc5\xa1tudiral bogoslovje in polagal v Mariboru izpite. Leta 1869 je bil sprejet v 3. letnik mariborskega bogoslovja in 1870 posve\xc4\x8den. Kaplanoval je v Male\xc4\x8dniku (prej Sv. Peter, 1870\xe2\x80\x931879) in v Starem trgu pri Slovenj Gradecu (1879\xe2\x80\x931882), bil \xc5\xbeupnik na Destrniku (1882-1894) in Benediktu (1894-1918). Tu je ustanovil Vinorejsko dru\xc5\xa1tvo ter pisal je \xc5\xbeupnijsko kroniko v katero je vklju\xc4\x8dil tudi svoj \xc5\xbeivljenjepis. _NEWLINE_Franc Zmazek je \xc5\xbee kot dijak dopisoval v razne \xc4\x8dasopise, med drugim tudi v Novice in Slovenca. Zanimanje za krajevne posebnosti in doma\xc4\x8do zgodovino mu je zbudil v gimnazijskih letih katehet Davorin Trstenjak. V Male\xc4\x8dniku je na podlagi rokopisa M. Breznika Beschreibung \xc3\xbcber die Pfarre u. Pfarrkirche St. Peter unter Marburg (1808) sestavil domoznansko knjigo Fara sv. Petra pri Mariboru (samozalo\xc5\xbeba, 1879), ki so jo pozneje uporabljali Jo\xc5\xbeef Pajek, Matej \xc5\xa0trakl in drugi, ko so dopolnjevali zgodovinsko sliko tega kraja.'